Oudste tekening ooit in SA gevindDié kruispatrone lyk soos ŉ hutsmerk en is met oker op silkreet geskep. Foto: Wits ’n Tekening wat soos ŉ hutsmerk lyk, en 73 000 jaar oud is, is in die Blombosgrot in die Suid-Kaap gevind. Dit is aansienlik ouer as die vorige rekord van 65 000 jaar van tekeninge wat Neandertalmense in Spanje gemaak het. Die tekeninge by die Blombosgrot is volgens die artikel in die vaktydskrif Nature deur vroeë Homo sapiens (moderne mens) gemaak. Die oudste tekeninge wat tot dusver gevind is, is ’n gravure op ’n varswater-mosseldop wat in 2014 op Java gevind is. Dié gravure is ’n halfmiljoen jaar oud en is deur Homo erectus gemaak. Die skets by Blombos is egter die oudste waar ’n kwas of kryt aangewend is. Die skets is met oker op ’n kleinerige brok silkreet, waarvan die oppervlak glad gemaak is, gevind. Die aankondiging oor die ontdekking is Woensdag deur prof Christopher Henshilwood, ŉ navorsingsgenoot aan die Universiteit van die Witwatersrand, in die vaktydskrif Nature gedoen. Henshilwood, van die Universiteit van Bergen in Noorweë, en die res van die span argeoloë het in 2011 aangekondig dat hulle ŉ antieke artistieke “gereedskapstel” ontdek het, wat ’n paar groot slakskulpe bevat het met die oorblyfsels van ’n okerverf. ŉ Panorama-foto van Blombosgrot in die Suid-Kaap. Foto: Magnus M. Haaland